Lausunto 16.4.2018/HS
Liikenne- ja viestintäministeriö

kirjaamo@lvm.fi
erik.asplund@lvm.fi

|  |
| --- |
| **Viite: Lausuntopyyntö 12.3.2018**  |
| LVM/145/03/2018  |

*”Asetuksessa säädettyjä, eräiden ETA-valtiossa rekisteröityjen tai käyttöön otettujen ajoneuvojen ja ajoneuvoyhdistelmien suurimpia tiellä sallittuja pituuksia esitetään muutettavaksi. Lisäksi asetusehdotuksessa esitetään sallittavaksi tiellä käytettäväksi uudentyyppisiä, nykyisistä poikkeavia ajoneuvoyhdistelmiä. Nykyisiä ajoneuvoyhdistelmiä pidemmille ja muille uudentyyppisille ajoneuvoyhdistelmille ehdotetaan säädettäväksi suurimmat sallitut mitat, massat, kääntyvyysvaatimukset sekä ajoneuvojen ja ajoneuvoyhdistelmien turvalliseen käyttöön liittyviä kytkentää ja varusteita koskevia vaatimuksia. ”*

 **Bioenergia ry:n lausunto luonnoksesta valtioneuvoston asetukseksi ajoneuvojen käytöstä tiellä annetun valtioneuvoston asetuksen muuttamisesta**

**Bioenergia ry kiittää mahdollisuudesta antaa lausunto tästä luonnoksesta.**

Bioenergia ry kannattaa luonnoksessa esitettyjä suurempia pituuksia ja uudentyyppisiä ajoneuvoyhdistelmiä. Ajoneuvojen mittojen ja massojen kasvattaminen luo hyvät edellytykset energiakuljetusten tehokkuuden ja kilpailukyvyn kehittämiselle. Matkat metsistä ja soilta ovat pitkiä, lisäksi erilaiset biopolttoaineterminaalit vaativat tehokkaita kuljetusratkaisuja, jotta kustannukset ja myös päästöt voidaan tulevaisuudessa minimoida.

Biotalouden kuljetusvirrat lähtevät alempiasteiselta tieverkolta. Uudentyyppiset ajoneuvoyhdistelmät ja ajoneuvojen enimmäispituuksien kasvattaminen ovat tärkeitä paitsi terminaalien ja käyttökohteiden välisessä liikenteessä myös erilaisten joustavien moduli- ja konttiratkaisujen mahdollistajana. Raakapuun, turpeen, ja monien maa- ja metsätalouden tuotteiden kuljetusten tehostaminen edellyttää jatkossa myös ajoneuvojen kokonaismassojen nostamista. On kuitenkin tärkeää, ettei ajoneuvojen mittojen ja massojen noustessa tieinfraan tarvittavia lisäpanostuksia oteta tienpidon nykyisistä resursseista. Yleisten teiden korjausvelka ei saa tämän johdosta kasvaa.

Bioenergia ry kannattaa Koneyrittäjien liiton lausunnossaan ilmaisemaa kantaa, jossa esitetään traktorin ja keskiakseliperävaunun yhdistelmän enimmäispituuden kasvattamista 16,5 metristä 20,75 metriin. Muutos on perusteltu mm. metsässä tapahtuvaan haketukseen liittyvissä kuljetuksissa.

Kunnioittavasti

Harri Laurikka
toimitusjohtaja
Bioenergia ry